แรงขายหุ้นบิ๊กแคปกด SET พลิกปิดลบ 3.61 จุด แนะจับตากลุ่มแบงก์ประกาศงบสัปดาห์นี้
แรงขายหุ้นบิ๊กแคปกด SET พลิกปิดลบ 3.61 จุด แนะจับตากลุ่มแบงก์ประกาศงบสัปดาห์นี้ โดยดัชนีปิดตลาดวันนี้ ที่ระดับ 1,727.98 จุด ลบ 3.61 จุด หรือ 0.21% มูลค่าการซื้อขาย 5.34 หมื่นล้านบาท
15 ก.ค. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,727.98 จุด ลบ 3.61 จุด หรือ 0.21% มูลค่าการซื้อขาย 5.34 หมื่นล้านบาท 
10 หุ้นกดดัชนีวันนี้

ด้าน นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยวันนี้แกว่งไซด์เวย์ โดยดัชนีฯเคลื่อนไหวทั้งในแดนบวก-ลบ เนื่องจากไม่มีปัจจัยอะไรที่มีนัยสำคัญ ส่วนตัวเลขผลิตภัณฑ์มวลรวมภายในประเทศ (GDP) งวดไตรมาส 2/62 ของจีนก็ออกมาตามที่คาดไว้ ซึ่งตลาดบ้านเราในสัปดาห์นี้ก็มีวันหยุดระหว่างสัปดาห์ ทำให้วอลุ่มเทรดบาง โดยให้ไปรอดูการทยอยประกาศผลประกอบการของกลุ่มแบงก์ในช่วงปลายสัปดาห์นี้ ซึ่งก็จะมีหลายแบงก์ที่จะประกาศออกมา
ทั้งนี้ วันนี้การเคลื่อนไหวของราคาหุ้นเป็นปัจจัยเฉพาะตัว อย่าง DTAC หลังผลประกอบการงวดไตรมาส 2/62 ออกมาดีกว่าตลาดคาด ทำให้หุ้นในกลุ่มสื่อสารปรับตัวขึ้นได้ดี
ขณะที่ตลาดหุ้นในภูมิภาคเอเชียวันนี้เคลื่อนไหวในแดนบวกเล็กน้อยเฉลี่ย 0.3% ขณะที่ตลาดในยุโรปเทรดบ่ายนี้เคลื่อนไหวทั้งในแดนบวก-ลบ โดยต่างรอดูการประชุมธนาคารกลางสหรัฐ (เฟด) ในช่วงปลายเดือนก.ค.นี้ ส่วนบ้านเราก็รอดูการแถลงนโยบายของรัฐบาลในประเด็นการกระตุ้นเศรษฐกิจจะออกมาอย่างไรบ้าง
อนึ่ง พรุ่งนี้ (16 ก.ค.) ตลาดหลักทรัพย์ฯปิดทำการเนื่องในวันอาสาฬหบูชา
สำหรับแนวโน้มการลงทุนในวันถัดไป (17 ก.ค.) นายวิจิตร กล่าวว่า ตลาดฯคงจะแกว่งแคบ โดยมีแนวรับ 1,720 จุด ส่วนแนวต้าน 1,750 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย  2,507.43 ล้านบาท ปิดที่   47.75 บาท ราคาไม่เปลี่ยนแปลง
TRUE    มูลค่าการซื้อขาย  2,129.22 ล้านบาท ปิดที่    6.40 บาท เพิ่มขึ้น 0.25 บาท
CPF     มูลค่าการซื้อขาย  1,936.79 ล้านบาท ปิดที่   28.75 บาท ลดลง  1.00 บาท
BEM     มูลค่าการซื้อขาย  1,725.87 ล้านบาท ปิดที่   10.30 บาท ลดลง  0.30 บาท
KBANK   มูลค่าการซื้อขาย  1,493.76 ล้านบาท ปิดที่  185.50 บาท ลดลง  2.50 บาท
 
